**Магистърска програма: Комуникация на дипломацията**

(за придобилите образователно-квалификационна степен „бакалавър“ или „магистър“ във Факултета по журналистика и масова комуникация, както и бакалаври и магистри от специалности на други факултети на Софийски университет „Св. Климент Охридски“ и други висши училища)

Срок на обучение: 2 семестъра

Форма на обучение: задочна

Форма на Прием

Платено обучение – диплома за висше образование (степен „бакалавър“ или „магистър“).

Ръководител: проф. д-р Симеон Василев

e-mail: sivasilev@uni-sofia.bg

*Цел на програмата*: Магистърската програма „Комуникация на дипломацията“ е насочена към студенти с мотивация за придобиване на знания и практически умения за съвременната медийна среда и дипломацията, включително за създаване, разпространение и анализ на медийно съдържание, свързано с външнополитическия процес и публичната дипломация, за изграждане на културна и визуална идентичност на дипломацията като инструмент на външната политика и стратегическото й управление, за етиката на медийната и дипломатическата комуникация и др. Програмата съчетава медийните изследвания с дипломатическите аспекти на новите комуникационни практики, има аналитична насоченост, предоставя знания, необходими за взаимодействие с аудиторията в условията на традиционни и нови медии, както и предлага умения за анализ на медийното съдържание и медийното въздействие.

Програмата има следните образователни цели: да подготви и развие завършилите магистърската програма за кариера в правителствените институции, неправителствените организации, медиите, отделите по публична дипломация и стратегически комуникации на международно ориентиран бизнес, пиар агенции, както и в областта на консултантските услуги; да развие знанията и интелектуалните способности на студентите за анализ и интерпретация на медийно съдържание, критична оценка, подбор и синтез на информация, изследване и решаване на комуникационни, международни и дипломатически казуси; да предостави на студентите интерактивна среда за преподаване, която им дава подходяща изследователска основа в изучаването на медиите, международните отношения и дипломацията в техните политически, социални, икономически и културни перспективи; да гарантира, че студентите придобиват знания на методологиите за изучаване на медиите, дипломатическите практики и комуникационните процеси; да осигури трайни знания за медийната теория, теориите на международните отношения и теоретичните основи на дипломацията; да засили изследователския интерес към анализ на принципите, стандартите, функциите и историческото развитие на медиите и дипломацията; да предостави специализирано практическо обучение от действащи специалисти от съвременната комуникационна и дипломатическа практика.

Студентите се подготвят като висококвалифицирани специалисти в областта на обществените комуникации и информационните науки, придобивайки увереност и експертиза, необходими за успешна реализация в сферата на медиите и публичната дипломация.

Придобитите професионални компетентности отварят широки възможности за кариерно развитие. Студентите усвояват умения за анализ на съвременната структура на комуникациите, дипломацията и световните медии, разбират механизмите на медийното влияние, овладяват техники за анализ на медийно съдържание и се ориентират в динамичната медийна среда. Програмата развива ефективни комуникационни умения, които са ключови за профила на експерт по медии и стратегическа комуникация в контекста на съвременните предизвикателства пред дипломацията.

Студентите от тази магистърска програма завършват курса на обучение със защита на дипломна работа (магистърска теза) пред държавна изпитна комисия.

*Условия за прием*: В магистърската програма могат да кандидатстват лица със завършено висше образование в степените „бакалавър“ или „магистър“ във Факултета по журналистика и масова комуникация, както и бакалаври и магистри от специалности на други факултети на Софийски университет „Св. Климент Охридски“ и други висши училища.

За обучение в магистърските програми на ФЖМК се приемат кандидати с общ успех от дипломата за завършено висше образование, не по-нисък от добър.

Годишна такса за обучение: 1300 лв. (664,68 €)